Se hunden gå tur med hesten!
Opptaket fra Sotra i Hordaland viser hvordan hunden tar kommandoen og drar med seg den langt større hesten i bånd. Hesten er tydelig interessert i å kose seg med friskt, grønt gress og viser en viss motvilje, men Elias nekter å legge bånd på seg. Videoen ble lastet opp på Youtube i september 2011, men de siste dagene har den begynt å sirkulere i amerikanske medier og blogger. Deriblant på CBS News. - Jeg var ute med de to dyrene da hunden bare overtok båndet. Det var ganske morsomt, og de holdt på en stund før jeg begynte å filme det, sier Marita Morlandstø til VG. Hun forsikrer at hunden og hesten er gode venner. Elias er for eksempel alltid med matmor i stallen om kvelden. - Hesten har litt hun skulle ha sagt, men klart hunden er en stabeis. De finner som regel ut av det, sier hun.Den plutselige oppmerksomheten i USA gleder hunde- og hesteeieren. - Det er kjempemoro og bare positivt at mine dyr kan spre litt glede. Uansett hvor vi kommer fra, har vi bruk for å se slike herlige videoer, mener Morlandstø, som beskriver de to dyrene slik: - Elias er en rampegutt, snill som dagen er lang med egne meninger. Pålsflya er alltid positiv og blid. De er rett og slett veldig greie dyr.
Elias (6) er ikke redd for å tøffe seg. Det fikk Pålsflya (12) erfare.